ORDE do 29 de abril de 2008 pola que se recoñece e declara de interese galego e se ordena a inscrición no Rexistro de Fundacións de Interese Galego da Fundación Juan Francisco Guerra Guerra.
CONSELLERÍA DO MEDIO RURAL — III. OUTRAS DISPOSICIÓNS — 15/05/2008

Examinado o expediente de recoñecemento e declaración de interese galego e inscrición no Rexistro de Fundacións de Interese Galego da Fundación Juan Francisco Guerra Guerra, dítase a presente orde baseada nos feitos e antecedentes de dereito que se expoñen a continuación:
Feitos:
1. Juan Francisco Guerra Guerra, en representación da fundación, mediante solicitude do 21 de decembro de 2007, formulou solicitude de clasificación e de declaración de interese galego e inscrición no Rexistro de Fundacións de Interese Galego.
A Fundación Juan Francisco Guerra Guerra foi constituída en escritura pública outorgada en Allariz o día 15 de xuño de 2007, ante o notario Francisco Javier Fernández González, co número de protocolo seiscentos vinte e un, por Juan Francisco Guerra Guerra, Raúl Guerra Fernández y Ana Guerra Fernández intervindo no seu propio nome e dereito.
2. A Fundación Juan Francisco Guerra Guerra ten por obxecto, segundo establece o artigo 6º dos estatutos, entre outros e en especial centrar as súas actividades no sector comprensivo das seguintes áreas: agraria, forestal, gandeira, alimentaria e de mellora ambiental do medio rural e en particular:
a) Contribuír ao desenvolvemento do medio rural, a través de diversas accións, programas e proxectos e de educación para o desenvolvemento, formación das persoas, asistencia técnica e promoción agrarias.
b) A explotación agrícola dos predios patrimoniais transmitidos polos fundadores; o aproveitamento de todos os demais bens que lle pertenzan e, sobre todo, o cultivo das hortas, prados, arboredo de todas as clases e o coidado do gando de calquera especie.
c) O establecemento de explotacións experimentais para a ensino, divulgación e promoción de toda clase de técnicas, ciencias e industrias agrícolas forestais e gandeiras, os labores prácticos que as explotacións e industrias rurais exixen e toda clase de coñecementos teóricos e prácticos relacionados con elas.
d) Investigación, experimentación e cooperación na busca de novas formas de desenvolvemento rural sustentable, mediante o aproveitamento dos recursos naturais e a actividade do home no medio.
3. A comisión integrada polos secretarios xerais de todas as consellerías elevoulle ao conselleiro de Presidencia, Administracións Públicas e Xustiza proposta de clasificación como de interese social da Fundación Juan Francisco Guerra Guerra, dado o seu obxecto e finalidade, polo que, cumpríndose os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede á súa clasificación como de interese social e á súa adscrición á Consellería do Medio Rural.
4. Á vista da citada proposta da comisión de secretarios xerais, por orde da Consellería de Presidencia, Administración Pública e Xusticia, do 19 de febreiro de 2008 (Diario Oficial de Galicia do 29 de febreiro), clasificouse como de interese social a Fundación Juan Francisco Guerra Guerra e adscribiuse á Consellería do Medio Rural para os efectos do exercicio do protectorado sobre ela, en cumprimento do disposto no artigo 32.3º a) do Regulamento de organización e funcionamento do protectorado das fundacións de interese galego.
5. Na constitución da fundación constan os extremos relativos á personalidade dos fundadores; a súa capacidade para constituíla e a súa vontade de facelo como de interese galego conforme os preceptos da Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño; os estatutos; a dotación inicial constituída polo predio rústico A Revolta valorándose por un total de trinta e un mil cincocentos noventa e dous con dez euros (31.592,10 euros); e a designación das persoas naturais que constituén o órgano de goberno inicial da fundación, coa aceptación dos seus cargos.
6. Nos estatutos da fundación constan os extremos relativos á súa denominación de Fundación Juan Francisco Guerra Guerra (artigo 1º); o seu enderezo no Camiño do Cemiterio, nº 1, CP 32558 en Punxeiro, Viana do Bolo, Ourense (artigo 4); o seu obxecto e finalidade da persecución de fins de interese xeral (artigo 6º); as regras para a aplicación das rendas ao obxecto fundacional e para a determinación dos beneficiarios (artigos 7º e 4º); e a designación do padroado como órgano de goberno, representación e administración dela, con indicación do seu réxime de funcionamento (artigos 9º a 22º).
En cumprimento do establecido no artigo 32.3º a) do Regulamento de organización e funcionamento do protectorado das fundacións de interese galego, con data do 23 de abril de 2008, a Asesoría Xurídica emite informe favorable sobre a legalidade da declaración de interese galego da Fundación Juan Francisco Guerra Guerra.
Fundamentos de dereito:
Primeiro.-O artigo 34 da Constitución española recoñece o dereito de fundacións para fins de interese xeral, consonte a lei, e o artigo 27.26º do Estatuto de autonomía para Galicia establece que é competencia exclusiva da Comunidade Autónoma galega o réxime das fundacións de interese galego.
Segundo.-De acordo co disposto no artigo 32.3º a) do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño, correspóndelle a Consellería do Medio Rural a declaración de interese galego e a inscrición no Rexistro de Fundacións de Interese Galego da Fundación Juan Francisco Guerra Guerra, así como o exercicio das funcións de protectorado e as demais que correspondan á Xunta de Galicia de conformidade no indicado no dito regulamento.
Terceiro.-Á vista dos artigos 9 a 14 da Lei 12/2006, do 1 de decembro, de fundacións de interese galego, e 4 do Regulamento de organización e funcionamento do protectorado delas, aprobado polo Decreto 248/1992, do 18 de xuño, deben entenderse substancialmente cumpridos os requisitos establecidos pola declaración de interese galego e inscrición no Rexistro de Fundacións de Interese Galego, sección da Consellería do Medio Rural, da Fundación Juan Francisco Guerra Guerra, polo que procede ditar esta orde. Por todo iso,
DISPOÑO:
Primeiro.-Declarar de interese galego a Fundación Juan Francisco Guerra Guerra.
Segundo.-Ordenar a súa inscrición no Rexistro de Fundacións de Interese Galego, sección da Consellería do Medio Rural, para os efectos constitutivos que sinala a Lei 12/2006, do 1 de decembre, de fundacións de interese galego.
Terceiro.-Que a devandita fundación resulta expresamente sometida á Lei 12/2006, do 1 de decembro, de fundacións de interese galego, e o regulamento aprobado polo Decreto 248/1992, do 18 de xuño, e demais normativa de aplicación, onde se establecen especialmente as obrigas de dar publicidade suficiente dos seus obxectivos e actividades, da ausencia de ánimo de lucro na prestación dos seus servizos e de solicitar as preceptivas autorizacións, quede suxeita ao protectorado da Xunta de Galicia, que será exercido por esta consellería.
Santiago de Compostela, 29 de abril de 2008.
Alfredo Suárez Canal
Conselleiro do Medio Rural